b'\n_START_ARTICLE_\nBugatti Atlantic\n_START_SECTION_\nProduc\xc8\x9bie\n_START_PARAGRAPH_\n\xc3\x8encep\xc3\xa2nd cu anul 1935, Bugatti a construit un prototip \xc8\x99i patru unit\xc4\x83\xc8\x9bi de produc\xc8\x9bie. _NEWLINE_Prototipul, denumit A\xc3\xa9rolithe, a fost cl\xc4\x83dit sub o caroserie din elektron, un aliaj format din magneziu \xc8\x99i aluminiu, u\xc8\x99or \xc8\x99i rezistent. Totu\xc8\x99i, datorit\xc4\x83 faptului c\xc4\x83 sudarea magneziului era un proces costisitor \xc8\x99i riscant, ca urmare a propriet\xc4\x83\xc8\x9bii metalului de a exploda la temperaturi \xc3\xaenalte, inginerii Bugatti au g\xc4\x83sit o solu\xc8\x9bie pentru ata\xc8\x99area panourilor din elektron ale prototipului prin folosirea niturilor, tehnic\xc4\x83 preluat\xc4\x83 din industria avia\xc8\x9biei. Aceasta a dus \xc3\xaen final la evolu\xc8\x9bia unui alt detaliu caracteristic al modelului \xc8\x99i anume "cus\xc4\x83turile" integrate \xc3\xaen caroserie._NEWLINE_Celelalte patru ma\xc8\x99ini de produc\xc8\x9bie, a c\xc4\x83ror caroserie a fost fabricat\xc4\x83 integral din aluminiu, sunt construite cu acelea\xc8\x99i "cus\xc4\x83turi" proeminente, de aceast\xc4\x83 dat\xc4\x83 av\xc3\xa2nd doar rol estetic._NEWLINE_Ast\xc4\x83zi, doar trei dintre cele patru ma\xc8\x99ini sunt existente, iar fiecare dintre acestea sunt restaurate \xc8\x99i expuse \xc3\xaen muzee sau colec\xc8\x9bii private de automobile clasice. \xc3\x8en anul 2010, una dintre aceste ma\xc8\x99ini a fost v\xc3\xa2ndut\xc4\x83 printr-o licita\xc8\x9bie din Los Angeles colec\xc8\x9bionarului american Peter Mullin pentru valoarea de 30 milioane de dolari, fiind inclus\xc4\x83 \xc3\xaen r\xc3\xa2ndul celor mai scumpe vehicule v\xc3\xa2ndute vreodat\xc4\x83. Mai mult, americanul Ralph Lauren, stilist de mod\xc4\x83 renumit, de\xc8\x9bine una dintre cele mai valoroase colec\xc8\x9bii de ma\xc8\x99ini din lume printre care se afl\xc4\x83 \xc8\x99i ultimul Bugatti Atlantic fabricat, acesta fiind estimat ca valoare la peste 40 milioane de dolari.\n_START_SECTION_\nIni\xc8\x9bialele "S" \xc8\x99i "C"\n_START_PARAGRAPH_\nAceste dou\xc4\x83 ini\xc8\x9biale reprezentau specifica\xc8\x9bii aduse vehiculelor Bugatti pentru seria "Type 57"._NEWLINE_Litera "S" provine din cuv\xc3\xa2ntul francez "Surbaiss\xc3\xa9" pentru "Profil Cobor\xc3\xa2t". Aceast\xc4\x83 op\xc8\x9biune aducea un nou \xc8\x99asiu, mai rezistent \xc8\x99i mai u\xc8\x99or, un motor mai performant cu o adi\xc8\x9bie de 40 CP, dar \xc8\x99i un sistem \xc3\xaembun\xc4\x83t\xc4\x83\xc8\x9bit de suspensii realizat dup\xc4\x83 standardele ma\xc8\x99inilor de curse Bugatti._NEWLINE_Litera "C" rezult\xc4\x83 din cuv\xc3\xa2ntul "Compresseur" care definea un sistem de supraalimentare a motorului, op\xc8\x9biune inclus\xc4\x83 de Bugatti pentru a m\xc4\x83ri \xc8\x99i mai mult puterea ma\xc8\x99inilor. Doar dou\xc4\x83 unit\xc4\x83\xc8\x9bi Type 57S au fost construite original cu aceast\xc4\x83 op\xc8\x9biune, restul ma\xc8\x99inilor fiind ulterior aduse \xc8\x99i apoi modificate la cererea clien\xc8\x9bilor \xc3\xaen Atelierul Bugatti.\n_START_SECTION_\n"Atlantic"\n_START_PARAGRAPH_\nModelul a fost denumit \xc3\xaen onoarea aviatorului \xc8\x99i eroului militar francez Jean Mermoz care \xc3\xaen anul 1934, la bordul unui avion Couzinet 70 "Arc-En-Ciel" ("Curcubeu"), a reu\xc8\x99it traversarea pentru prima dat\xc4\x83 a Atlanticului de Sud cu o aeronav\xc4\x83, cu scopul form\xc4\x83rii unei linii aeriene directe \xc3\xaentre Fran\xc8\x9ba \xc8\x99i America de Sud. _NEWLINE_Ini\xc8\x9bial, Bugatti denumiser\xc4\x83 modelul de produc\xc8\x9bie "Coup\xc3\xa9 Aero" dup\xc4\x83 prototipul A\xc3\xa9rolithe, nume deja stabilit primelor dou\xc4\x83 ma\xc8\x99ini construite. \xc3\x8ens\xc4\x83 \xc3\xaen Decembrie 1936, Mermoz \xc3\xaempreun\xc4\x83 cu echipa sa au fost declara\xc8\x9bi disp\xc4\x83ru\xc8\x9bi \xc3\xaen timpul unui zbor de curierat \xc3\xaen mijlocul Atlanticului, cauza probabilei pr\xc4\x83bu\xc8\x99iri fiind problemele tehnice de la nivelul motorului semnalate de c\xc4\x83tre pilot cu doar c\xc3\xa2teva minute \xc3\xaenainte de pierderea semnalului cu sta\xc8\x9bia aerian\xc4\x83. _NEWLINE_Fiind un prieten apropiat de-al s\xc4\x83u, tocmai dup\xc4\x83 completarea celei de-a treia ma\xc8\x99ini, Jean Bugatti a cerut redenumirea modelului \xc3\xaen "Atlantic Coup\xc3\xa9", aduc\xc3\xa2nd astfel un omagiu aviatorului francez \xc8\x99i realiz\xc4\x83rilor sale.\n_START_SECTION_\nPrototipul Bugatti Type 57S A\xc3\xa9rolithe Nr. 57331\n_START_PARAGRAPH_\nIe\xc8\x99it pe por\xc8\x9bile fabricii Bugatti \xc3\xaen luna Iulie a anului 1935, acest prototip a avut parte de un viitor foarte scurt. Prima sa apari\xc8\x9bie public\xc4\x83 a fost la Salonul Auto de la Paris din 1935 cu numele de "Coup\xc3\xa9 Special" sau "Elektron Coup\xc3\xa9". Datorit\xc4\x83 formei sale aparent bizare, ma\xc8\x99ina nu a c\xc4\x83p\xc4\x83tat mult\xc4\x83 aten\xc8\x9bie, aceasta fiind principala cauz\xc4\x83 a num\xc4\x83rului sc\xc4\x83zut de unit\xc4\x83\xc8\x9bi Atlantic fabricate \xc3\xaen urm\xc4\x83torii ani. Totu\xc8\x99i, dup\xc4\x83 realizarea a c\xc3\xa2teva test drive-uri, ma\xc8\x99ina a st\xc3\xa2rnit aten\xc8\x9bia unui public limitat care a numit-o \xc3\xaen cele din urm\xc4\x83 "La A\xc3\xa9rolithe" ("Meteoritul") dup\xc4\x83 sintagma "Rapide comme une a\xc3\xa9rolithe" ("Rapid ca un meteorit"), denumire adoptat\xc4\x83 ulterior de Bugatti. _NEWLINE_C\xc3\xa2teva s\xc4\x83pt\xc4\x83m\xc3\xa2ni mai t\xc3\xa2rziu, vehiculul a fost expediat la Salonul Interna\xc8\x9bional de Automobile din Olympia, Londra. Prototipul a r\xc4\x83mas \xc3\xaen Londra p\xc3\xa2n\xc4\x83 \xc3\xaen prim\xc4\x83vara lui 1936, fiind condus \xc8\x99i testat frecvent de c\xc4\x83tre pilotul de curse Bugatti, William Grover-Williams. Din acest punct istoricii \xc3\xaei pierd urma, \xc3\xaens\xc4\x83 dup\xc4\x83 cum a declarat mecanicul-\xc8\x99ef Bugatti, Robert Auma\xc3\xaetre, c\xc3\xa2teva decenii mai t\xc3\xa2rziu, ma\xc8\x99ina era doar un prototip stilistic, neav\xc3\xa2nd nici un interes tehnic, fiind astfel transportat\xc4\x83 \xc3\xaenapoi \xc3\xaen Fran\xc8\x9ba la Atelierul Bugatti unde a fost dezasamblat\xc4\x83 pentru componente._NEWLINE_Pe parcursul a cinci ani, din 2008 p\xc3\xa2n\xc4\x83 \xc3\xaen 2013, echipa canadian\xc4\x83 de restaurare de ma\xc8\x99ini de la The Guild\'s Classics condus\xc4\x83 de David Grainger a construit o replic\xc4\x83 exact\xc4\x83 a lui Type 57S A\xc3\xa9rolithe, av\xc3\xa2nd doar 11 fotografii, dou\xc4\x83 schi\xc8\x9be \xc8\x99i un tablou la \xc3\xaendem\xc3\xa2n\xc4\x83 de unde au reu\xc8\x99it s\xc4\x83 determine toate dimensiunile exacte ale vehiculului. A fost construit\xc4\x83 pe \xc8\x99asiul Nr. 57104, primul \xc8\x99asiu construit de Bugatti \xc3\xaen specifica\xc8\x9bia Type 57, iar caroseria a fost construit\xc4\x83 \xc3\xaen \xc3\xaentregime din aliajul de elektron.\n_START_SECTION_\nBugatti Type 57S(+C) Coup\xc3\xa9 Aero Nr. 57374\n_START_PARAGRAPH_\nPrimul Bugatti Atlantic a p\xc4\x83r\xc4\x83sit fabrica pe data de 2 septembrie 1936 \xc8\x99i a fost livrat \xc3\xaen Anglia primului s\xc4\x83u proprietar, baronul Victor Rothschild. Vopsit\xc4\x83 \xc3\xaen gri-albastru metalic, Nr. 57374 era construit\xc4\x83 f\xc4\x83r\xc4\x83 specifica\xc8\x9bia "C" \xc8\x99i includea diverse componente provenite de la prototipul A\xc3\xa9rolithe, cele mai notabile fiind detaliile laterale din crom ale grilei motorului. \xc3\x8en anul 1939, la cererea baronului, ma\xc8\x99ina a fost readus\xc4\x83 \xc3\xaen Fran\xc8\x9ba pentru montarea specifica\xc8\x9biei "C". Rothschild a avut \xc3\xaen folosin\xc8\x9b\xc4\x83 ma\xc8\x99ina p\xc3\xa2n\xc4\x83 \xc3\xaen Octombrie 1941 c\xc3\xa2nd a abandonat-o \xc3\xaen mijlocul unui c\xc3\xa2mp dup\xc4\x83 ce \xc3\xaei explodase motorul, fapt datorat mont\xc4\x83rii modelului gre\xc8\x99it de supraalimentator cu doi ani \xc3\xaen urm\xc4\x83._NEWLINE_A fost scoas\xc4\x83 la v\xc3\xa2nzare \xc8\x99i cump\xc4\x83rat\xc4\x83 de c\xc4\x83tre un mecanic care a reparat-o, \xc3\xaenl\xc4\x83tur\xc3\xa2ndu-i astfel supraalimentatorul defect. De\xc8\x9binut\xc4\x83 de \xc3\xaenc\xc4\x83 al\xc8\x9bi c\xc3\xa2\xc8\x9biva proprietari, \xc3\xaen anul 1945 a fost cump\xc4\x83rat\xc4\x83 de c\xc4\x83tre un medic bogat al armatei americane ajuns \xc3\xaen Fran\xc8\x9ba care, un an mai t\xc3\xa2rziu, a adus ma\xc8\x99ina \xc3\xaen Statele Unite ale Americii \xc8\x99i i-a v\xc3\xa2ndut-o lui Mike Oliver, entuziast de ma\xc8\x99ini Bugatti. \xc3\x8en m\xc3\xa2inile acestui proprietar, Nr. 57374 a primit modific\xc4\x83rile rutiere americane \xc8\x99i a fost vopsit\xc4\x83 \xc3\xaen ro\xc8\x99u \xc3\xaenchis. Mai apoi, \xc3\xaen anul 1953, Oliver a decis ca ma\xc8\x99inii s\xc4\x83-i fie reinstalat\xc4\x83 specifica\xc8\x9bia "C". Ca urmare, a fost adus\xc4\x83 \xc3\xaenapoi \xc3\xaen Fran\xc8\x9ba la Atelierul Bugatti pentru realizarea acestei modific\xc4\x83ri \xc8\x99i, odat\xc4\x83 finalizat\xc4\x83, a revenit \xc3\xaenapoi \xc3\xaen S.U.A. unde a fost vopsit\xc4\x83 \xc3\xaen ro\xc8\x99u aprins._NEWLINE_Mike Oliver a murit la v\xc3\xa2rsta de 50 de ani \xc3\xaen anul 1970. \xc3\x8enaintea decesului s\xc4\x83u, a hot\xc4\x83r\xc3\xa2t ca Nr. 57374 s\xc4\x83 fie expus\xc4\x83 \xc3\xaen incita colec\xc8\x9biei de ma\xc8\x99ini "Costa Mesa", de\xc8\x9binut\xc4\x83 de c\xc4\x83tre antreprenorul \xc8\x99i pilotul american Briggs Cunningham. Doar un an mai t\xc3\xa2rziu, a fost v\xc3\xa2ndut\xc4\x83 printr-o licita\xc8\x9bie din Los Angeles colec\xc8\x9bionarului de automobile \xc8\x99i \xc3\xaemp\xc4\x83timitului de ma\xc8\x99ini Bugatti, Peter Williamson, pentru suma de 59.000 de dolari._NEWLINE_Acesta a avut \xc3\xaen posesie ma\xc8\x99ina timp de 32 de ani, p\xc3\xa2n\xc7\x8e \xc3\xaen anul 2003, perioad\xc4\x83 \xc3\xaen care aceasta a fost restaurat\xc4\x83 \xc8\x99i readus\xc4\x83 la stadiul s\xc4\x83u original, mai apoi fiind expediat\xc4\x83 \xc3\xaen cadrul edi\xc8\x9biei din anul 2003 a evenimentului Pebble Beach Concours d\'Elegance unde a primit veritabilul titlu de "Best of Show". Peter Williamson a decedat un an mai t\xc3\xa2rziu, \xc3\xaen 2004, iar Nr. 57374 a r\xc4\x83mas \xc3\xaen p\xc4\x83strarea familiei p\xc3\xa2n\xc4\x83 \xc3\xaen 2010, c\xc3\xa2nd a fost v\xc3\xa2ndut\xc4\x83 cu nu mai pu\xc8\x9bin de 30 de milioane de dolari colec\xc8\x9bionarului Peter Mullin \xc8\x99i apoi expus\xc4\x83 \xc3\xaen cadrul muzeului s\xc4\x83u de automobile clasice._NEWLINE_\xc3\x8en 2015, ma\xc8\x99ina a fost mutat\xc4\x83 \xc3\xaen incita muzeului de automobile Petersen din Los Angeles unde este expus\xc4\x83 \xc8\x99i \xc3\xaen ziua de ast\xc4\x83zi \xc3\xaen toat\xc4\x83 gloria sa de odinioar\xc4\x83. Mai mult, Nr. 57374 a participat \xc3\xaen cadrul edi\xc8\x9biei 2017 a evenimentelor "Arizona Concours d\'Elegance", respectiv "Chantilly Arts and Elegance" unde a primit titlurile de "Best of Show".\n_START_SECTION_\nBugatti Type 57SC Coup\xc3\xa9 Aero Nr. 57453\n_START_PARAGRAPH_\nCunoscut ca "La Voiture Noire" ("Ma\xc8\x99ina Neagr\xc4\x83"), acesta este cel de-al doilea Bugatti Atlantic fabricat \xc8\x99i totodat\xc4\x83 singurul construit cu specifica\xc8\x9bia "C" tocmai din fabric\xc4\x83. Este cel mai misterios, dar \xc8\x99i cel mai de pre\xc8\x9b \xc8\x99asiu dintre toate cele patru construite. \xc3\x8en afar\xc4\x83 de primii s\xc4\x83i ani de dup\xc4\x83 produc\xc8\x9bie, istoria acestei ma\xc8\x99ini r\xc4\x83m\xc3\xa2ne necunoscut\xc4\x83. _NEWLINE_Pe data de 10 martie 1936, pilotul de curse grec Nico E. Embiricos comand\xc4\x83 un Bugatti Coup\xc3\xa9 Aero cu \xc8\x99asiul Nr. 57375 \xc8\x99i motorul Nr. 3S care este finalizat pe data de 24 august 1936 \xc8\x99i apoi expediat la re\xc8\x99edin\xc8\x9ba sa din Londra, Regatul Unit. Odat\xc4\x83 ajuns\xc4\x83 la destina\xc8\x9bie, Nr. 57375 este trimis\xc4\x83 la Corsica, companie englez\xc4\x83 constructoare de caroserii, pentru a-i fi montat\xc4\x83 o caroserie decapotabil\xc4\x83 de curse, motivul fiind unul neclar. Aceast\xc4\x83 schimbare a avut loc p\xc3\xa2n\xc4\x83 pe data de 4 Septembrie 1936, iar caroseria Coup\xc3\xa9 Aero a fost trimis\xc4\x83 \xc3\xaenapoi la Atelierul Bugatti unde urma s\xc4\x83 fie montat\xc4\x83 pe \xc8\x99asiul Nr. 57453._NEWLINE_Finalizat\xc4\x83 \xc3\xaen Octombrie 1936, Nr. 57453 a fost luat\xc4\x83 \xc3\xaen folosin\xc8\x9b\xc4\x83 de c\xc4\x83tre Jean Bugatti \xc8\x99i de pilotul William Grover-Williams \xc8\x99i so\xc8\x9bia sa. \xc3\x8en prim\xc4\x83vara lui 1937, ma\xc8\x99ina a fost fotografiat\xc4\x83 pentru bro\xc8\x99urile \xc8\x99i publicit\xc4\x83\xc8\x9bile firmei franceze \xc8\x99i expediat\xc4\x83 la edi\xc8\x9biile din 1937 a Saloanelor Auto de la Lyon \xc8\x99i Nisa._NEWLINE_Readus\xc4\x83 \xc3\xaenapoi la Molsheim, Nr. 57453 a fost condus\xc4\x83 cu m\xc3\xa2ndre\xc8\x9be de c\xc4\x83tre Jean Bugatti p\xc3\xa2n\xc4\x83 \xc3\xaen Iulie 1937 c\xc3\xa2nd i-a oferit-o cadou pilotului de curse Bugatti, Robert Benoist, dup\xc4\x83 c\xc3\xa2\xc8\x99tigarea Cursei de 24 de ore de la Le Mans din acela\xc8\x99i an. Prieten foarte apropiat cu so\xc8\x9bii Grover-Williams, Benoist a folosit frecvent vehiculul al\xc4\x83turi de ace\xc8\x99tia p\xc3\xa2n\xc4\x83 \xc3\xaen prim\xc4\x83vara anului 1940, c\xc3\xa2nd to\xc8\x9bi trei au fost nevoi\xc8\x9bi s\xc4\x83 plece \xc3\xaen Anglia \xc3\xaenainte ca nazi\xc8\x99tii s\xc4\x83 ocupe Fran\xc8\x9ba, ma\xc8\x99ina fiind returnat\xc4\x83 firmei. De\xc8\x99i a fost condus\xc4\x83 frecvent, Nr. 57453 nu a avut niciun proprietar \xc3\xaenregistrat._NEWLINE_Av\xc3\xa2nd num\xc4\x83rul \xc8\x99asiului preschimbat \xc3\xaen 57454, ma\xc8\x99ina a fost reparat\xc4\x83 \xc8\x99i condus\xc4\x83 de c\xc3\xa2\xc8\x9biva ingineri de la fabrica Bugatti p\xc3\xa2n\xc4\x83 \xc3\xaen luna Februarie a anului 1941, \xc3\xaen timpul exodului Fran\xc8\x9bei, c\xc3\xa2nd a fost trimis\xc4\x83 al\xc4\x83turi de alte ma\xc8\x99ini \xc8\x99i bunuri ale familiei Bugatti pe un tren ce urma s\xc4\x83 ajung\xc4\x83 la Bordeaux. Ce anume s-a \xc3\xaent\xc3\xa2mplat ulterior cu aceasta, nu se \xc8\x99tie nici \xc3\xaen prezent. Datorit\xc4\x83 trecutului \xc8\x99i exclusivit\xc4\x83\xc8\x9bii sale, exper\xc8\x9bii au estimat valoarea acestei ma\xc8\x99ini la aproape 114 milioane de dolari._NEWLINE_P\xc3\xa2n\xc4\x83 \xc3\xaen ziua decesului s\xc4\x83u (11 August 1939), Jean Bugatti a considerat modelul Atlantic, \xc3\xaen special Nr. 57453, ca fiind cea mai inovatoare \xc8\x99i cea mai de pre\xc8\x9b crea\xc8\x9bie a sa. Astfel, \xc3\xaen cadrul edi\xc8\x9biei din 2019 a Salonului Auto de la Geneva, cu ocazia anivers\xc4\x83rii de 110 ani a lui Jean Bugatti, firma francez\xc4\x83 a introdus modelul unicat "Bugatti La Voiture Noire", av\xc3\xa2nd o valoare de aproape 19 milioane de dolari, fiind declarat\xc4\x83 cea mai scump\xc4\x83 ma\xc8\x99in\xc4\x83 nou\xc4\x83 v\xc3\xa2ndut\xc4\x83 vreodat\xc4\x83. Conform echipei stilistice Bugatti, autovehiculul se identific\xc4\x83 ca fiind o reprezentare modern\xc4\x83 a lui Nr. 57453.\n_START_SECTION_\nBugatti Type 57S Atlantic Coup\xc3\xa9 Nr. 57473\n_START_PARAGRAPH_\nAl treilea Bugatti Atlantic fabricat de c\xc4\x83tre firma francez\xc4\x83, Nr. 57473 a avut parte de un trecut \xc3\xaempov\xc4\x83rat. Vopsit\xc4\x83 \xc3\xaen negru ca Nr. 57453 \xc8\x99i completat\xc4\x83 \xc3\xaen Decembrie 1936, primii s\xc4\x83i proprietari au fost so\xc8\x9bii Jacques \xc8\x99i Yvonne Holtzschuch, locuitori ai Parisului. \xc3\x8en Martie 1937, \xc3\xaen timpul c\xc4\x83l\xc4\x83toriei lor prin Coasta de Azur, cei doi au participat \xc3\xaen cadrul evenimentului "Juan-les-Pins Concours d\'Elegance" \xc3\xaen care vehiculul a primit "Grand Prix d\'Honneur" ("Marele Premiu de Onoare") al concursului. _NEWLINE_Doi ani mai t\xc3\xa2rziu, \xc3\xaen 1939, la cererea lui Jacques Holzschuch, ma\xc8\x99ina a c\xc4\x83p\xc4\x83tat un design "modernizat" fiindu-i alungite aripile din spate, iar partea frontal\xc4\x83 suferind schimb\xc4\x83ri majore, astfel c\xc4\x83 se distinge substan\xc8\x9bial fa\xc8\x9b\xc4\x83 de celelalte unit\xc4\x83\xc8\x9bi. Autorul acestei lucr\xc4\x83ri nu este cunoscut, \xc3\xaens\xc4\x83 majoritatea surselor \xc3\xael numesc pe stilistul italian Giuseppe Figoni, unul dintre fondatorii companiei de design auto "Figoni & Falaschi", renumit\xc4\x83 prin crea\xc8\x9biile sale pentru Alfa Romeo, Renault, Bugatti \xc8\x99i Talbot-Lago. _NEWLINE_Jacques Holtzschuch \xc8\x99i so\xc8\x9bia sa au fost omor\xc3\xa2\xc8\x9bi spre finalul celui de-al Doilea R\xc4\x83zboi Mondial de c\xc4\x83tre armata german\xc4\x83, iar ma\xc8\x99ina a r\xc4\x83mas ascuns\xc4\x83 \xc3\xaen garajul familiei din Monaco p\xc3\xa2n\xc4\x83 \xc3\xaen anul 1949, c\xc3\xa2nd un anume Cannes Robert Verkerke cump\xc4\x83r\xc4\x83 o parte din mo\xc8\x99ie. \xc3\x8en m\xc3\xa2inile noului proprietar, Nr. 57473 a fost reparat\xc4\x83, iar \xc3\xaen 1951 a participat \xc3\xaen cadrul Circuitului Interna\xc8\x9bional de Vitez\xc4\x83 din Nisa, sf\xc3\xa2r\xc8\x99ind prin abandon. Trec\xc3\xa2nd prin m\xc3\xa2inile altor trei proprietari, \xc3\xaen anul 1952, este cump\xc4\x83rat\xc4\x83 de c\xc4\x83tre entuziastul de ma\xc8\x99ini Bugatti \xc8\x99i omul de afaceri francez, Ren\xc3\xa9 Chatard, pentru suma de 1.500.000 franci francezi (aprox. 230.000 euro). Av\xc3\xa2nd deja \xc3\xaen posesie o colec\xc8\x9bie impresionant\xc4\x83 de ma\xc8\x99ini Bugatti, Chatard glorific\xc4\x83 modelul Atlantic, folosindu-l mai mereu \xc8\x99i, mai apoi, vopsindu-l \xc3\xaen gri alb\xc4\x83strui dup\xc4\x83 propriul gust._NEWLINE_Pe data de 22 august 1955, Chatard \xc3\xaempreun\xc4\x83 cu Janine Vacheron, o dam\xc4\x83 de companie, au suferit un accident fatal dup\xc4\x83 ce au fost lovi\xc8\x9bi de c\xc4\x83tre un tren \xc3\xaen timp ce se \xc3\xaentorceau spre Gien. Ma\xc8\x99ina \xc3\xaen care se aflau ace\xc8\x99tia era chiar Nr. 57473. Resturile vehiculului au fost v\xc3\xa2ndute unui comerciant de fier vechi din Gien unde au r\xc4\x83mas p\xc3\xa2n\xc4\x83 \xc3\xaen anul 1965, c\xc3\xa2nd sunt descoperite \xc8\x99i cump\xc4\x83rate de colec\xc8\x9bionarul Paul-Andr\xc3\xa9 Berson. Acesta ini\xc8\x9biaz\xc4\x83 o restaurare complet\xc4\x83 a ma\xc8\x99inii, fiind finalizat\xc4\x83 tocmai \xc3\xaen anul 1977. Ca urmare a deterior\xc4\x83rii severe, majoritatea componentelor originale au fost \xc3\xaenlocuite cu unele noi, valoarea ma\xc8\x99inii mic\xc8\x99or\xc3\xa2ndu-se substan\xc8\x9bial. Ulterior, \xc3\xaen Noiembrie 2006, este cump\xc4\x83rat\xc4\x83 de c\xc4\x83tre un colec\xc8\x9bionar anonim care hot\xc4\x83r\xc4\x83\xc8\x99te ca Nr. 57473 s\xc4\x83 fie restaurat\xc4\x83 \xc3\xaen aprofunzime de c\xc4\x83tre specialistul american Paul Russell \xc8\x99i readus\xc4\x83 \xc3\xaen stadiul de\xc8\x9binerii de c\xc4\x83tre Chatard. \xc3\x8en anul 2010, ma\xc8\x99ina finalizat\xc4\x83 este expus\xc4\x83 \xc3\xaen cadrul evenimentului Pebble Beach Concours d\'Elegance unde, din nefericire, nu va c\xc3\xa2\xc8\x99tiga niciun premiu, fiind considerat\xc4\x83 replic\xc4\x83. Ast\xc4\x83zi, Nr. 57473 se afl\xc4\x83 \xc3\xaen r\xc3\xa2ndul ma\xc8\x99inilor clasice din colec\xc8\x9bia privat\xc4\x83 Torrota din Spania.\n_START_SECTION_\nBugatti Type 57S(+C) Atlantic Coup\xc3\xa9 Nr. 57591\n_START_PARAGRAPH_\nUltimul Bugatti Atlantic construit, Nr. 57591 a dus o via\xc8\x9b\xc4\x83 fermec\xc4\x83toare care continu\xc4\x83 p\xc3\xa2n\xc4\x83 \xc3\xaen prezent. Primul s\xc4\x83u proprietar a fost juc\xc4\x83torul britanic de tenis Richard B. Pope, c\xc4\x83ruia i-a fost livrat\xc4\x83 \xc3\xaen mai 1938, \xc3\xaenainte de a fi \xc3\xaenregistrat\xc4\x83 "EXK6", a\xc8\x99a cum este \xc8\x99i denumit\xc4\x83 \xc8\x99i ast\xc4\x83zi. Vopsit\xc4\x83 \xc3\xaen albastru de safir, Nr. 57591 se distinge de celelalte unit\xc4\x83\xc8\x9bi Atlantic prin "facelift-ul" din fa\xc8\x9b\xc4\x83 \xc8\x99i absen\xc8\x9ba capacelor de protec\xc8\x9bie de la aripile din spate. _NEWLINE_\xc3\x8en 1939, Pope trimite ma\xc8\x99ina \xc3\xaenapoi la Molsheim la Atelierul Bugatti pentru a-i instala specifica\xc8\x9bia "C". A avut-o \xc3\xaen posesie aproape treizeci de ani, \xc3\xaemprumut\xc3\xa2ndu-i-o din c\xc3\xa2nd \xc3\xaen c\xc3\xa2nd specialistului Bugatti, Barrie Price. \xc3\x8en cele din urm\xc4\x83, Price a cump\xc4\x83rat ma\xc8\x99ina \xc3\xaen 1967 \xc8\x99i a avut-o timp de 10 ani. \xc3\x8entre timp, Nr. 57591 a suferit un accident u\xc8\x99or \xc3\xaen timpul unei comemor\xc4\x83ri, care a dus la blocarea acesteia \xc3\xaentr-un \xc8\x99an\xc8\x9b. Ma\xc8\x99ina a fost \xc3\xaenm\xc3\xa2nat\xc4\x83 omului de afaceri Anthony Bamford \xc8\x99i, la scurt timp dup\xc4\x83 aceea, a fost dat\xc4\x83 unui alt colec\xc8\x9bionar. _NEWLINE_\xc3\x8en cele din urm\xc4\x83, renumitul stilist de mod\xc4\x83 american Ralph Lauren cump\xc4\x83r\xc4\x83 ma\xc8\x99ina \xc3\xaen 1988 c\xc4\x83ruia \xc3\xaei face o restaurare complet\xc4\x83 cu ajutorul specialistului Paul Russell care reu\xc8\x99it s\xc4\x83 o readuc\xc4\x83 la gloria sa din 1938, cu excep\xc8\x9bia vopsirii sale \xc3\xaen negru la cererea lui Lauren. Ma\xc8\x99ina a primit premiul "Best Of Show" la Pebble Beach \xc3\xaen 1990 \xc8\x99i "Best Of Show" la Villa d\'Este \xc3\xaen 2013, al\xc4\x83turi de multe alte premii de top.'